Susanne Clemensen (CD), 2001-04-19:
I CD er vi selvfølgelig meget positive over for intentionerne i det her lovforslag, nemlig at undgå løndiskrimination mellem mænd og kvinder, men vi har tre spørgsmål, som er vigtige for os at få opklaret, før vi kan tage endelig stilling til lovforslaget og til, hvorvidt vi kan bakke op om det.
Det første går netop på det, som andre ordførere også har været inde på før mig, videregivelse af oplysninger om egne lønforhold til enhver.
Vi synes i CD ikke, at det kun er et spørgsmål, som lønmodtageren skal afgøre med sig selv, hvorvidt han eller hun har lyst til at opgive oplysninger om egne lønforhold til enhver.
I hvert fald mener vi ikke, at det kan være i lønmodtagerens eller arbejdsgiverens interesse, at vedkommende kan give de her oplysninger f.eks. til pressen.
Der mener vi, at en begrænsning bør være fornuftig og nødvendig.
Når det gælder spørgsmålet om anonyminisering, sætter vi også spørgsmålstegn ved, om det er at gå for langt ned at sige, at der kan rejses krav om udarbejdelse af en lønstatistik, når der er tale om en arbejdsgiver med 10 ansatte.
Spørgsmålet er, om ikke det tal er for lavt sat, men det er som sagt noget, som vi gerne vil gå ind og kigge nærmere på, også fordi det for os umiddelbart er lidt uklart, hvad der forstås med § 5 a, hvor der står, at i lønstatistikken må der ikke vises lønoplysninger for grupper på mindre end fem personer.
Hvad er der tale om her?
forstår det sådan, at der er tale om både køn og så også lønkategori eller arbejdstype.
Men spørgsmålet er, om det er korrekt forstået. Så er der jo spørgsmålet, som optager os meget i CD, og det er selvfølgelig kampen mod det administrative bøvl for virksomhederne.
Derfor har jeg et forslag, som jeg gerne vil høre ministerens kommentar til.
Alle de virksomheder, der nu bliver omfattet af det her lovforslag, såfremt det bliver vedtaget i sin nuværende udformning, indberetter jo i forvejen relevante oplysninger til Danmarks Statistik, eventuelt via deres organisation, f.eks. DA.
Hvorfor udvikles der ikke et system, hvor virksomhederne kan rette henvendelse til Danmarks Statistik og få dem til at lave den kønsopdelte lønstatistik for netop deres virksomhed?
Det ville jo være, sådan som jeg ser det, en kæmpe gevinst, hvis virksomhederne ikke selv skal bøvle med at lave statistikken.
Så er det selvfølgelig rigtigt nok, at så bliver det næste krav sikkert, at Danmarks Statistik vil sige, at de skal have betaling for at yde den service over for virksomhederne.
Men dermed er min pointe også, at så får vi jo klarlagt, hvor meget det vil koste, og også om lovforslagets påstand om, at det ingen økonomiske konsekvenser har for erhvervslivet, nu også holder vand.
Vi er store tilhængere af LetLøn, og derfor mener vi da, at det er meget positivt, at lønstatistikken kan laves via det her system, og det giver måske også et ekstra incitament til, at virksomhederne tilslutter sig LetLøn.
Men vi er ligesom andre ordførere også betænkelige ved, om LetLøn kan nå at blive færdig til juni 2002, og hvad gør man så, hvis det viser sig ikke at være tilfældet?
Der vil vi gerne på en eller anden måde være sikre på, at det her lovforslag med den kønsopdelte lønstatistik så ikke træder i kraft, selv om LetLønsystemet som sådan ikke er blevet iværksat.
LetLøn er jo et tilbud til virksomhederne, og spørgsmålet er, om man kan sige, at de vil føle sig
forpligtede til så at benytte LetLøn.
Så er der jo ikke noget i det her lovforslag, der forhindrer en fagforening i at udsende generelle krav om, at de vil have udarbejdet en ligelønsstatistik for alle virksomheder, og der mener jeg faktisk godt, at det vil kunne virke negativt over for de virksomheder, der faktisk har en åben dialog om de her forhold osv., og hvor både ansatte og arbejdsgiver er enige om, at det ikke er nødvendigt at få udarbejdet sådan en statistik, at fagforeninger alligevel kan komme og bede om, at der bliver udfærdiget en sådan.
Overordnet set vil vi da se på det med positive øjne, men som sagt er der en række praktiske ting, der skal undersøges nærmere, før vi kan give vores tilslutning.